# 

# Smernica č. 59/2021

# o periodickom hodnotení výskumnej, vývojovej, umeleckej a ďalšej tvorivej činnosti

Gestorský útvar: Odbor stratégií a koncepcií vedy, výskumu a vysokých škôl / Oddelenie metodiky a hodnotenia tvorivých činností, tel.: 02/59374250 ev. č.:

Minister školstva, vedy, výskumu a športu (ďalej len „minister“) podľa čl. 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade s § 88a ods. 3 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) vydáva túto smernicu:

### Čl. 1 Úvodné ustanovenie

Táto smernica upravuje

1. postup pri periodickom hodnotení výskumnej, vývojovej, umeleckej a ďalšej tvorivej činnosti (ďalej len „periodické hodnotenie“),
2. náležitosti žiadosti o hodnotenie výskumnej, vývojovej, umeleckej a ďalšej tvorivej činnosti (ďalej len „žiadosť o hodnotenie“).

### Čl. 2 Vymedzenie základných pojmov

Na účely tejto smernice sa rozumie

1. **žiadateľom** vysoká škola,
2. **pracoviskom** fakulta alebo iná súčasť vysokej školy,
3. **zamestnancom žiadateľa** vysokoškolský učiteľ, výskumný pracovník alebo umelecký pracovník, ktorý mal v hodnotenom období nepretržitý pracovný pomer v trvaní najmenej štyri roky na ustanovený týždenný pracovný čas a v pracovnej zmluve má ako druh práce uvedený aj výskumnú, vývojovú, umeleckú alebo ďalšiu tvorivú činnosť,
4. **výskumným tímom** skupina uvedená v žiadosti o hodnotenie zložená z najmenej piatich zamestnancov žiadateľa v príslušnej oblasti výskumu; spolupráca týchto zamestnancov, ani ich príslušnosť k jednému pracovisku sa na uvedenie v žiadosti o hodnotenie nevyžaduje,
5. **výstupmi** **výskumnej, vývojovej, umeleckej a ďalšej tvorivej činnosti** (ďalej len „výstup“) výstupy publikačnej činnosti a výstupy umeleckej činnosti zapísané v centrálnom registri evidencie publikačnej činnosti alebo centrálnom registri evidencie umeleckej činnosti,
6. **interdisciplinárnym výstupom** výstup, ktorého obsah sa týka najmenej dvoch oblastí výskumu,
7. **profilom kvality** rozdelenie výstupov v žiadosti o hodnotenie za každú oblasť výskumu do úrovní podľa ich kvality, vyjadrené v percentuálnych podieloch,
8. **výskumným hodnotiteľom** člen výskumnej hodnotiteľskej komisie.

### Čl. 3 Postup periodického hodnotenia

1. Ministerstvo školstva, vedy, výskumu a športu Slovenskej republiky (ďalej len „ministerstvo“) vyhlási podľa § 88a zákona výzvu na periodické hodnotenie za vymedzené časové obdobie (ďalej len „výzva“).
2. Okruhmi periodického hodnotenia sú hodnotenie

a) výstupov,

b) spoločenského významu výskumnej, vývojovej, umeleckej a ďalšej tvorivej činnosti,

c) infraštruktúry výskumnej, vývojovej, umeleckej a ďalšej tvorivej činnosti.

1. Ak sa vyhlási výzva, ktorej súčasťou je okruh periodického hodnotenia podľa odseku 2 písmeno a), žiadateľ najskôr podáva žiadosť o posúdenie spôsobu výberu výstupov.
2. Ministerstvo vyhodnotí žiadosť o posúdenie spôsobu výberu výstupov do 30 dní odo dňa jej podania a potvrdí súlad spôsobu výberu výstupov s článkom 7 alebo vráti žiadosť o posúdenie spôsobu výberu výstupov s pripomienkami. Ministerstvo zverejňuje na svojom webovom sídle všetky spôsoby výberu výstupov tvorivej činnosti, ktorých súlad potvrdilo.
3. Žiadateľ podáva žiadosť o hodnotenie podľa podmienok uvedených vo výzve.
4. Žiadosti o hodnotenie vyhodnocuje výskumná hodnotiteľská komisia.
5. Ministerstvo zverejní na svojom webovom sídle profily kvality žiadateľov za každú jednotlivú oblasť výskumu a za každé pracovisko, ak je v žiadosti o hodnotenie uvedených viac pracovísk žiadateľa pre príslušnú oblasť výskumu.

### Čl. 4 Určenie zodpovednosti

1. Ministerstvo zodpovedá za
   * 1. vyhlásenie výzvy,
     2. posúdenie spôsobu výberu výstupov,
     3. vybavovanie podnetov súvisiacich s konfliktom záujmov.
2. Žiadateľ zodpovedá za
   1. dodržanie termínov a lehôt uvedených vo výzve,
   2. dodržanie súladu žiadostí o hodnotenie a žiadostí o posúdenie spôsobu výberu výstupov s touto smernicou,
   3. správnosť a pravdivosť údajov poskytnutých v žiadostiach o hodnotenie a žiadostí o posúdenie spôsobu výberu výstupov,
   4. reprezentatívny a rovnomerný výber zamestnancov podľa článku 7 ods. 3,
   5. predchádzanie konfliktu záujmov.

### Čl. 5 Riešenie konfliktu záujmov

1. Konfliktom záujmov je, ak výskumný hodnotiteľ alebo jeho závislé osoby
2. sú autormi alebo spoluautormi výstupu zaradeného v žiadosti o hodnotenie alebo sa podieľajú na hodnotenej činnosti alebo
3. hodnotia výstupy, spoločenský význam alebo infraštruktúru žiadateľa, s ktorým je výskumný hodnotiteľ alebo jeho závislé osoby v pracovnoprávnom vzťahu.
4. Ak výskumný hodnotiteľ zistí konflikt záujmov, oznámi ho ministerstvu a príslušného žiadateľa nehodnotí a zdrží sa vyjadrovania názorov na žiadateľa počas jeho hodnotenia.
5. Ak žiadateľ zistí konflikt záujmov, bezodkladne ho oznámi ministerstvu.
6. Ministerstvo informuje toho, kto oznámi konflikt záujmov, o vybavení podnetu do 15 dní od jeho doručenia.

### Čl. 6 Oblasti výskumu

Vo výzve podľa článku 3 ods. 1 ministerstvo vymedzí zoznam oblastí výskumu, v ktorých sa vykoná periodické hodnotenie. V zozname možno uviesť všetky oblasti výskumu alebo niektoré oblasti výskumu podľa prílohy.

### Čl. 7 Žiadosť o posúdenie spôsobu výberu výstupov

1. Žiadateľ pri podávaní žiadosti o posúdenie spôsobu výberu výstupov zohľadňuje princíp reprezentatívnosti a rovnomernosti výstupov podľa odsekov 3 až 5.
2. Prílohy k žiadosti o posúdenie spôsobu výberu výstupov obsahujú
   1. zoznam zamestnancov žiadateľa zaradených na príslušnom pracovisku a ich zaradenie do oblastí výskumu,
   2. predbežný zoznam jedinečných výstupov za pracovisko alebo za žiadateľa v príslušnej oblasti výskumu s počtom viac ako päť zamestnancov; predbežný zoznam obsahuje päť bibliografických odkazov spolu s hypertextovými odkazmi na výstup v centrálnom registri evidencie publikačnej činnosti alebo v centrálnom registri evidencie umeleckej činnosti za každého zamestnanca žiadateľa za hodnotené obdobie,
   3. postup a metódy výberu 25 jedinečných výstupov z predbežného zoznamu podľa odsekov 3 až 5,
   4. bibliografické odkazy a hypertextové odkazy na 25 výstupov podľa písmena c) uvedených v centrálnom registri evidencie publikačnej činnosti alebo v centrálnom registri evidencie umeleckej činnosti.
3. Žiadateľ vyberá 25 jedinečných výstupov z predbežného zoznamu podľa odseku 2 so zohľadnením
4. princípu rovnomernosti, podľa ktorého počet zamestnancov žiadateľa, ktorí sú autormi 25 jedinečných výstupov, je rovnomerný vzhľadom na počet výstupov, a všetci zamestnanci žiadateľa sú autormi rovnakého alebo približne rovnakého počtu výstupov,
5. princípu reprezentatívnosti, podľa ktorého žiaden zamestnanec žiadateľa nemôže byť vyradený inak, ako z dôvodu podľa odseku 4, a počet výstupov zamestnanca žiadateľa nemôže byť znížený inak, ako z dôvodu podľa odseku 5.
6. Zamestnanec žiadateľa sa z hodnotenia vyradí, ak
   1. bol v hodnotenom období celkovo práceneschopný z dôvodu choroby alebo úrazu najmenej dva roky, pričom sa zohľadňujú všetky obdobia trvania práceneschopnosti,
   2. bol v hodnotenom období na materskej dovolenke alebo na rodičovskej dovolenke najmenej dva roky, pričom sa zohľadňujú všetky obdobia trvania rodičovskej dovolenky alebo materskej dovolenky,
   3. bol v hodnotenom období osobou, ktorá najmenej dva roky opatrovala osobu s ťažkým zdravotným postihnutím,
   4. poskytoval v hodnotenom období najmenej dva roky starostlivosť dieťaťu s dlhodobo nepriaznivým zdravotným stavom.
7. Ak po odôvodnenom vyradení zamestnanca žiadateľa podľa odseku 4 písm. a), b), c) alebo písm. d) klesne počet zamestnancov žiadateľa v hodnotenom období za príslušnú oblasť výskumu pod päť, žiadateľ nepredkladá žiadosť za príslušné pracovisko v príslušnej oblasti výskumu.
8. Počet výstupov za zamestnanca žiadateľa možno znížiť, ak výskumný pracovník alebo umelecký pracovník , ktorý bol prvé štyri roky hodnoteného obdobia prvýkrát zamestnaný ako vysokoškolský učiteľ alebo v pracovnej zmluve mal ako druh práce uvedený výskum a vývoj.
9. Pri postupe podľa odseku 4 a 6 žiadateľ doplní počet výstupov výstupmi od ostatných zamestnancov žiadateľa podľa princípu rovnomernosti tak, že za zamestnanca žiadateľa sa predkladá najviac päť výstupov.
10. Ak je počet zamestnancov žiadateľa pracoviska v príslušnej oblasti výskumu päť a nie je možné doplniť počet výstupov inými výstupmi, žiadateľ predloží menší počet výstupov.
11. Ak po odôvodnenom vyradení podľa odsekov 4 a 6 klesne počet výstupov v hodnotenom období za príslušnú oblasť výskumu pod počet 20, žiadateľ nepodáva žiadosť o hodnotenie za príslušné pracovisko v príslušnej oblasti výskumu.
12. Zamestnanec žiadateľa nemá nárok na zaradenie jeho výstupov do hodnotenia. Na odmietnutie zamestnanca žiadateľa o zaradenie výstupov do hodnotenia sa neprihliada.
13. Výstupy zamestnanca žiadateľa možno zaradiť do podkladov k žiadosti o hodnotenie len jedného žiadateľa. Pracovisko autora výstupu v hodnotenom období musí zodpovedať pracovisku žiadateľa, ktorý príslušný výstup predkladá.

### Čl. 8 Žiadosť o hodnotenie

1. Ak sa vyhlási výzva, ktorej súčasťou je okruh hodnotenia podľa článku 3 ods. 2 písm. a), žiadateľ podáva ministerstvu žiadosť o hodnotenie až po schválení žiadosti o posúdenie spôsobu výberu.
2. Posudzovanie náležitostí žiadostí o hodnotenie vykonáva organizačný útvar ministerstva, v ktorého pôsobnosti je koncepcia vedy, výskumu a vysokých škôl.
3. Prílohy k žiadosti o hodnotenie, ktorej súčasťou je okruh hodnotenia podľa článku 3 ods. 2, obsahujú zhrnutie obsahu a opis tvorivého prínosu autora pre každý predložený výstup v slovenskom jazyku a anglickom jazyku.

### Čl. 9 Profily kvality

1. Úrovňami kvality výstupov sú
2. svetová úroveň,
3. významná medzinárodná úroveň,
4. medzinárodná úroveň,
5. národná úroveň,
6. nezaradené.
7. Profil kvality žiadostí o hodnotenie za každú predloženú oblasť výskumu za každé pracovisko a každého žiadateľa sa po ukončení periodického hodnotenia zverejňujú na webovom sídle ministerstva. Nezverejňujú sa
   1. postupy hodnotenia výskumnej hodnotiteľskej komisie,
   2. zaradenie výstupov do úrovní kvality.

### Čl. 10 Účinnosť

Táto smernica nadobúda účinnosť 1. januára 2022.

**minister**

## **Zoznam príloh**

Prílohy: Oblasti a skupiny oblastí výskumu

## **Obsah**

[Smernica č. 59/2021](#_Toc91064190)  [o periodickom hodnotení výskumnej, vývojovej, umeleckej a ďalšej tvorivej činnosti 1](#_Toc91064191)

[Čl. 1 Úvodné ustanovenie 1](#_Toc91064192)

[Čl. 2 Vymedzenie základných pojmov 1](#_Toc91064193)

[Čl. 3 Postup periodického hodnotenia 2](#_Toc91064194)

[Čl. 4 Určenie zodpovednosti 2](#_Toc91064195)

[Čl. 5 Riešenie konfliktu záujmov 3](#_Toc91064196)

[Čl. 6 Oblasti výskumu 3](#_Toc91064197)

[Čl. 7 Žiadosť o posúdenie spôsobu výberu výstupov 3](#_Toc91064198)

[Čl. 8 Žiadosť o hodnotenie 5](#_Toc91064199)

[Čl. 9 Profily kvality 5](#_Toc91064200)

[Čl. 10 Účinnosť 6](#_Toc91064201)

[**Zoznam príloh** 7](#_Toc91064202)

[**Obsah** 8](#_Toc91064203)